**ETTEPANEK NR 13** – **koerte aedikute minimaalse pindala suurendamine**

Kehtivas lemmikloomade pidamise määruses on koerte aediku minimaalne suurus ebamõistlikult väike ega taga loomale piisavalt liikumisvabadust. Sõltumata koera suurusest peaks väliaediku pindala olema ühe koera kohta vähemalt 40 m2 ning kui aedikus peetakse enam kui ühte koera peaks aediku pindala suurendama vähemalt kooskõlas määruse § 11 lg-ga 1- st suurendada aediku pindala vastavalt lisanduva koera suurusega – kuni 5 kg kaaluva koera puhul suurendada vähemalt 3,5 m 2 , kuni 10 kg kaaluva koera puhul 4 m 2 , kuni 20 kg kaaluva koera puhul 4,5 m 2 , kuni 50 kg või rohkem kaaluva koera puhul kuni 7 m 2 . Väiksemas suuruses aedikuid tohiks lubada erandina vaid varjupaikadele-kliinikutele ning juhul, kui loom on sellises aedikus ajutiselt (nt kuni 4 nädalat) ja talle võimaldatakse piisavalt jalutuskäike.

Koera ketis pidamisel peab kehtivate normidega olema koerale tagatud liikumisala suurusega vähemalt 40 m2. Oleme seisukohal, et samasugune minimaalne liikumisala peab olema tagatud ka koera pidamisel väliaedikus, kuivõrd mõlemal juhul on koera liikumisala piiratud – see on nii ketis pidamise kui aedikus pidamise korral.

Teeme ettepaneku muuta Põllumajandusministri 24.07.2008 määruse nr 76 „Lemmikloomade pidamise nõuded“ § 11 ja kehtestada see järgmises sõnastuses:

***§ 11.******Koera pidamine väliaedikus***

1. *Koera väliaediku pindala peab olema ühe koera kohta vähemalt 40 m2.*
2. *Kui väliaedikus peetakse üle ühe koera, tuleb väliaediku pindala arvutamiseks lisada ühe koera jaoks ettenähtud pindalale vajalik pindala vastavalt koerte arvule ja nende keskmisele kaalule järgnevalt: kuni 5 kg kaaluva koera puhul vähemalt 3,5 m2, kuni 10 kg kaaluva koera puhul 4 m2, kuni 20 kg kaaluva koera puhul 4,5 m2, kuni 50 kg või rohkem kaaluva koera puhul vähemalt 7 m2 looma kohta.*
3. *Koera väliaedikus pidamisel tuleb tagada koerale jalutuskäigud väljapool aedikut vähemalt kaks korda päevas.*